Stine Brix (EL), 2012-12-11:
Jeg vil gerne starte med at sige tak til Det Konservative Folkeparti for at tage initiativ til de her beslutningsforslag og for at samle op på nogle af de spørgsmål, som jeg tror at vi kan mødes omkring her i Folketinget, så vi forhåbentlig fælles kan bringe behandlingsmulighederne for stofmisbrugere videre og forbedre dem.
Derudover har jeg også lyst til at sige, at jeg synes, at det er rigtig vigtigt, at vi også husker at hæve os lidt over de her konkrete forslag.
Der er rigtig, rigtig mange initiativer i gang.
Mange af dem har været nævnt heroppe fra talerstolen, både fra satspuljen og også i kredsen af regeringen sammen med Enhedslisten.
Der er virkelig mange initiativer i gang på det her område.
Jeg tror, at det ville være rigtig givtigt, hvis vi fik en samlet handlingsplan på det her område, som kunne beskrive sammenhængen mellem de mange forskellige initiativer, der er i gang, og se på, hvor der er nogle mangler og nogle huller.
Jeg synes også, at det er vigtigt, at man i en sådan handlingsplan eller i det hele taget i en samlet politik på det her område tager fat i nogle af de grupper, som også har et stofmisbrug, men som jo ikke er den gruppe, som vi taler om her, altså nogle af de stofmisbrugsgrupper, som f.eks. har et weekendmisbrug, eller nogle af dem, som misbruger hash.
Der er jo forskellige typer af stofmisbrug, som nogle gange bliver lidt overset i debatten om dem, som er meget synlige i gadebilledet på Vesterbro eller i nogle af de andre store byer.
Så mit indspark til debatten, inden jeg går ind i de egentlige forslag, vil være en opfordring til, at vi får lavet en samlet handlingsplan på området, som bredt set kommer rundt omkring stofmisbrug.
Så til de tre konkrete forslag fra Det Konservative Folkeparti.
Vi synes fra Enhedslistens side, at de alle tre er interessante.
Jeg vil også tilføje, at der på det område også sker nogle interessante ting i Københavns Kommune, hvor man her fra den 1. januar etablerer behandlingspraktik, som er meget af det samme, hvor man umiddelbart kan komme ind og få et tilbud, og målgruppen, som jeg læser det, er også den samme, altså især de stofmisbrugere, som er blandt de mest kaotiske, og de kan komme til.
Jeg tror, at det er vigtigt, at vi får inddraget de erfaringer, som der allerede nu er, inden man begynder at designe et nyt bud på sådan et akuttilbud til stofmisbrugerne.
Så intentionen synes jeg er rigtig, rigtig god, men som forslaget ligger her, vil vi ikke stemme for det, men vi vil meget gerne arbejde videre med det i udvalget i regi af den beretning, der har været omtalt.
Så går jeg til de to andre forslag.
Det første er, at man udvider behandlingsgarantien til også at gælde på det sundhedsfaglige område, konkret at man har ret til en lægesamtale inden for 3 dage.
Det synes vi er rigtig godt, og det kan vi godt støtte.
Jeg vil bare tilføje, at jeg synes, at behandlingsgarantien sådan set lige så godt kunne have som sigte at have skadesreducerende formål.
Uden at det nødvendigvis behøver at være et succeskriterie, at man skal igennem afvænning, så kan jeg sagtens se et formål med, at man får en lægefaglig samtale med henblik på at få reduceret skaderne af ens misbrug.
Så er der det sidste forslag om lægeordineret heroin og om at udvide den ordning til både at gælde flere administrationsmåder og også til at overveje muligheden for at udvide med kokain og selvfølgelig også at udvide, sådan at flere kan få adgang til ordningen.
Det kan vi til fulde støtte, det har vi selv talt for flere gange.
Så med de ord vil jeg gerne sige tak igen til De Konservative for at holde fast i, at det her er en debat, vi langtfra er færdige med.
Jeg synes, at der med det forslag, der er på bordet, bliver slået nogle rigtig, rigtig gode takter an.